Lumetorm Monika tagajärjed Narvas
**Monika** oli lumetorm, mis tabas Eestit 2010. aasta 9. detsembril. Selle põhjustas tsüklon Monika, millele pani nime Monika Pfrengle-Sewing.

Tsüklon Monika tekkis kaugele lõunasse taganenud frontaaltsoonis Atlandi ookeani 40. laiusel ning ületas Biskaia lahe, Prantsusmaa, Saksamaa, Poola ja Leedu. 8. detsembril põhjustas see Prantsusmaal lumesaju, mille tõttu oli halb nähtavus ja maanteel tekkisid ummikud, häiritud oli ühistransport. Poolteist tundi oli suletud Pariisi Charles de Gaulle'i lennujaam, külastajate jaoks oli suletud Eiffeli torn. Prantsusmaal nimetati seda lumetormiks, mis on EMHI seisukohast väike liialdus, sest lund tuli juurde umbes 10 cm ja kirdetuule tugevus küündis vaevu 10 m/s. Skandinaaviast Läänemerele tulvava külma õhuga kohtudes põhjustas tsüklon lumetormi. Energiat lisas sellele Vahemerelt ja Mustalt merelt pärinev soe õhk, mis tõusis kaugele Süda-Venemaale. 8. detsembril ilmunud prognoosi järgi võis üle 24 tunni kestev tuisk lisada Kesk-Eestist lõuna-kagu ja ida-kirde poole kuni 20 cm lumikatet.

9. detsembril päeva keskpaiku ähvardas see Lätit, Riias sadas maha üle 19 cm lund.

Tugeva tuule tõttu kukkusid mõned suured puud maanteedele ja elektriliinidele. Suurim tormituule kiirus mõõdeti Dirhami vaatlusjaamas 10. detsembril kella 6 ja 7 vahel, see oli 26,1 m/s. Veel 24 ilmajaamas registreeriti tuult kiirusega üle 15 m/s. Lääne-Virumaal nähti mitmes kohas äikest, mis on talvel päris harv loodusnähtus.

Lumesaju tõttu olid tänavad kaetud paksu lumikattega
Intensiivse lumesaju tõttu kujunes paks lumikate, mille suurim paksus mõõdeti Väike-Maarjas: 60 sentimeetrit, ööpäeva jooksul oli lumekiht kasvanud 38 sentimeetrit. Üle poole meetri oli lund maas veel Alajõel (54 cm), Jõhvis (52 cm), Viljandis (52 cm), Kuusikul (51 cm) ja Türil (50 cm).

Bussifirma Mulgi Reisid tühistas oma reisid Harjumaal alates 9. detsembri kella 21.00-st.

10. detsembril olid Lääne-Virumaa kõrvalteed lumetormi tõttu läbimatud. Buss liinil Tartu–Rakvere oli 4 tundi Rakvere lähedal lumevangis. Tallinna–Narva maanteel oli liiklus suletud Sämist Varjani.

Tallinna-Narva maanteel Padaorus 119. kilomeetril oli sõiduautodes, reisibussides ja veokites lumevangis hinnanguliselt kokku 600 inimest. Paljud neist olid sunnitud autodesse ööbima jääma. Viru-Nigula spordihoonesse oli evakueeritud üle 90 inimese, kellele anti sooja sööki ja jooki ning pakuti ka pesemisvõimalust (ühe tunnistaja väitel seda polnud). 10. detsembri kella 16-ks oli evakueeritud 153 inimest.
Kella 22-ks olid kõik inimesed Viru-Nigula spordihoonest lahkunud, üks inimene jäi Viru-Nigula rahvamajja ööbima.

11. detsembril oli Harjumaal Raasiku-Kostivere teel lumevangis veel 11 autot.

9. detsembril põrkasid Jõgevamaal kokku veoauto ja sõiduk, sai vigastada väiksema masina juht.

9. detsembril jäi Stockholmist saabunud lennuk Ülenurme lennuväljal maandumata ja suundus Tallinnasse.

10. detsembril kell 7.25 põrkasid lumemöllu tõttu Tartumaal Ülenurmel kokku kell 5.53 Oravalt väljunud Orava–Tartu reisirong ja teid lumest puhastanud traktor, traktorijuht sai raskelt viga, traktor rebenes pooleks. Rong seisis pool tundi peatuses, keegi reisijatest vigastada ei saanud.

Kahe päeva jooksul külmus surnuks kaks inimest, üks Tartu- ja teine Valgamaal, Järvamaal jäi üks inimene teadmata kadunuks. 9. detsembril toimunud autoõnnetuses hukkus väidetav allilmaliider Vambola Kivirajuja.

9. detsembril jäi ära Rahvaliidu volikogu koosolek.

Autod olid õues lume sees
10. detsembril Järvamaal Laupa põhikoolis jõudis kooli kokku 84 õpilasest 30 last ning lapsed saadeti pärast esimest tundi koju.

10. detsembri pärastlõunal lumesadu lõppes, aga jätkus pinnatuisk ja puhus tuul kiirusega kuni 23 m/s.

EMHI prognoosi järgi eemaldus Monika tsüklon Valge mere suunas.

Padaoru sündmuste hilisem kajastus
----------------------------------

Padaoru sündmuste üle on hiljem korduvalt arutletud. Kui riigiametite esindajate ja poliitikute hinnangul tehti inimeste lumevangist päästmiseks kõik vajalik ja võimalik, siis avalikkus ei olnud eelneva lumetõrje ja hilisemate päästetöödega rahul ning kohati kõlas isegi nõudmine, et minister Marko Pomerants tagasi astuks. Siseministri nõuniku Jan Trei hinnangul tekitas probleeme ennekõike kriisikommunikatsioon, mis ei võimaldanud eri ametkondadel infot ja tegevust koordineerida. Andres Raid tegi ettepaneku anda taoliste kriiside juhtimine üle kaitseväele. Padaoru juhtumit on kasutatud ka selleks, et kutsuda inimesi üles ettevaatusele talvistes oludes.

Viited
------

1. ↑  "Tormile saab enda nime anda igaüks" Postimees, 09.12.2010
2. 1 2 3  "Tsüklon muutub reede öösel fuuriaks" Ilmajaam.ee, 09.12.2010
3. 1 2  "Tulekul on tugev tuisk" Postimees, 8.12.2010
4. ↑  "Снег устроил хаос на дорогах Парижа" DzD.ee, 09.12.2010
5. ↑  "Lumetorm ähvardab ka Lätit" Postimees, 9.12.2010
6. ↑  "Päästeamet: hommikul tuleb liikluses väga palju aega varuda" Postimees, 9.12.2010
7. ↑  "Suurim tormituule kiirus oli 26,1 meetrit sekundis" Ilmajaam.ee, 10.12.2010
8. ↑  "Lumetorm tõi endaga äikese" Virumaa teataja, 10.12.2010
9. ↑  "Monika lõi lumerekordi" Postimees, 11.12.2010
10. ↑  "Mulgi Reisid tühistas väljumised Harju maakonna bussiliinidel" Postimees, 9.12.2010
11. 1 2  "Liinibussis lumevangis olnud üliõpilane: olime tunde teadmatuses" Postimees, 10.12.2010
12. ↑  "Üle ööpäeva lumevangis istunud mees: Padaorus algas uus tuisk" Postimees, 10.12.2010
13. ↑  "Päästeamet soovitab jätkuvalt vältida liiklemist" Postimees, 10.12.2010
14. ↑  "Padaorus lumevangi jäänud inimesed said vabaks" Ilmajaam.ee, 10.12.2010
15. ↑  "Galerii: Kostivere lähedal on 11 autot lumevangis" Tallinna Postimees, 11.12.2010
16. 1 2  "Lumetorm kisub Tartus üha karmimaks" Tartu Postimees, 09.12.2010
17. ↑  "Tartumaal põrkasid kokku traktor ja reisirong" Tartu Postimees, 10.12.2010
18. ↑  "Kaks inimest külmus surnuks" Postimees, 10.12.2010
19. ↑  "Lumetormis hukkunud mees osutus allilmaliidriks" Delfi.ee, 11.12.2010
20. ↑  "Rahvaliidu volikogu koosolek jäi lumetormi tõttu ära" Ilmajaam.ee, 09.12.2010
21. ↑  "Järvamaa koolist saadeti lapsed lumepühi pidama" Ilmajaam.ee, 10.12.2010
22. ↑  "Lumesadu on lõppemas, pinnatuisk jätkub" Ilmajaam, 10.12.2010
23. ↑  "EMHI: üks tsüklon eemaldub ja teine läheneb" Ilmajaam, 10.12.2010
24. ↑  "Ministeerium andis aru Padaoru sündmustest" Virumaa Teataja, 16.12.2010 (vaadatud 5. novembril 2012)
25. ↑  Indrek Saul "Kas riik peab Padaoru pärast vabandama?" kliendikesksus.blogspot.com, 16. detsember 2010 (vaadatud 5. novembril 2012)
26. ↑  Indrek Saul "Vihane riigialam Indrek Saul: E-riik lumes ehk millal vabandab riik Padaoru kannatajate ees?" Eesti Ekspress, 17. detsember 2010 (vaadatud 5. novembril 2012)
27. ↑  Jan Trei "Järeldusi Padaoru juhtumist ja Monikast"[*alaline kõdulink*] Delfi, 2. veebruar 2011 (vaadatud 5. novembril 2012)
28. ↑  "Et Padaoru ei korduks – kriiside lahendamine kaitseväele!" Eesti Ekspress, 15. detsember 2010 (vaadatud 5. novembril 2012)
29. ↑  Lembit Kruuse "Maavanem: eelhoiatusi tuleb võtta tõsiselt ehk Padaoru õppetund" Viljandi maavalitsuse kodulehel, 17. detsember 2011 (vaadatud 5. novembril 2012)

Välislingid
-----------

* Üle ööpäeva lumevangis istunud mees: Padaorus algas uus tuisk Postimees, 10. detsember 2010 (video)
* Postimees.ee lugejate pildid torm Monika tegemistest Postimees, 9. detsember 2010
* Lauri Kanarbik: Youtube video: Lumetorm Monika Rakke raudteeülesõidul 10. detsember 2010
* 10. detsember 2010, ETV Terevisioon, Lumetorm Monika 1/2
* 10. detsember 2010, ETV Terevisioon, Lumetorm Monika 2/2
* 11. detsember 2010, Lumetorm Monika talv 2010, Päästetööd Lüganuse ja Kiviõli lähedal.